* **U kojoj su trenutno fazi radovi na izgradnji i rekonstrukciji sarajevskog aerodroma?**

Pripremni radovi na proširenju Terminala B su počeli krajem prošle godine, kako smo i najavljivali ranije. Radovi su počeli rušenjem starog Terminala A, na čijem je prostoru planirano proširenje Terminala B.

Što se tiče ključnih investicionih projekata, imajući u vidu i da najveći dio investicija čija je realizacija ili početak realizacije planiran u 2018 god. treba biti financiran iz vlastitih sredstava, u tijeku su vrlo seriozne pripremne aktivnosti u kontekstu izrade tenderske dokumentacije, odnosno nesmetane realizacije procedura javnih nabavki u domenu, prije svega, projekta proširenja Terminala B.

* **Da li su okončani radovi na rušenju starog Terminala A?**

U sklopu priprema za realizaciju projekta proširenja Terminala B na Međunarodnom aerodromu Sarajevo završeno je rušenje starog terminala A. Svi radovi su okončani i prije kraja 2017. godine, kako smo ranije i najavljivali. U skladu sa najboljom svjetskom poslovnom praksom, izvođač radova izvršio je selektiranje svog otpada, te je prodato preko 100 tona metalnog otpada, uglavnom željeza, lima  i aluminija.   Rušenju su prethodili brojni pripremni radovi u periodu od nekoliko mjeseci, uključujući postavljanje i opremanje dva montažna objekta sa svom pratećom infrastrukturom za potrebe radnika i navedenog restorana. U sklopu tih radova obavljeno je i preseljenje oko  120 zaposlenika iz Operativnog centra, službe ugostiteljstva  i drugih službi na različite lokacije. Vrijednost te investicije je bila oko 160.000 KM.

* **Koji je predviđeni rok za završetak svih radova i konačnu realizaciju projekta modernizacije Međunarodnog aerodroma Sarajevo?**

Radovi bi trebali trajati 24 mjeseci. Njihov početak ovisit će o završetku tenderske procedure, odnosno hoće li biti žalbi od ponuđača, učesnika tendera. Procijenjena vrijednost te investicije je 40 milijuna konvertibilnih maraka.